《拟古》
明代·贝翱

妾有绿绮琴，中含凤凰音。
不为《黄鹄操》，试作《白头吟》。
河中锦鸳鸯，比翼相因依。
落花随飘风，各自东西飞。
物情有不同，贞心以为保。
春葩折秋霜，容华岂常好。
芙蓉出绿水，见别污池中。
白壁荐泥涂，乃与瓦砾同。
妾有五色丝，为君制衣裳。
朝朝勤拂拭，夜夜为薰香。
将心置君腹，知君忘不忘。

作者简介：明浙江崇德人。贝琼子，字季翔。洪武中以明经官楚府纪善。有《平澹集》。